## Program majstorskog ispita za zanimanje - majstor graditelj orgulja

### NN 125/1997 (21.11.1997.), Program majstorskog ispita za zanimanje - majstor graditelj orgulja

# MINISTARSTVO GOSPODARSTVA

Temeljem članka 52. stavka 2. Zakona o obrtu ("Narodne novine", br.
77/93., 90/96.), po prethodno pribavljenom mišljenju Hrvatske obrtničke
komore, ministar gospodarstva donosi

## **PROGRAM MAJSTORSKOG ISPITA ZA ZANIMANJE - MAJSTOR GRADITELJ ORGULJA -**

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz sljedećih ispitnih
područja:

1. Gospodarstvo i pravni propisi,

2. Osnove podučavanja naučnika.

III.

Područje gospodarstva obuhvaća sljedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, uporaba materijala i skladište, oblici racionaliziranja, uprava,
utjecaj automatizacije na organizaciju rada u obrtu;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
sheme, prethodna i naknadna kalkulacija;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća sljedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove (Zakon o radu),

- pravo na socijalno i privatno osiguranje, naročito pravo na zdravstveno
i mirovinsko osiguranje, pravo na osiguranje u slučaju nesreće, pravo na
osiguranje života, stvari, osiguranje od odgovornosti, starosnu mirovinu
samostalnih obrtnika,

- pravo na stvaranje imovine,

- porezni sustav,

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone,

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava,

- obrt u privredi i društvu, razvoj, izgradnja i zadaci obrtničke komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja ispitanik mora pokazati znanje iz sljedećih
područja:

1. Osnovna pitanja stručnog obrazovanja (zadaci i ciljevi obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi…).

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice.

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mlađu generaciju, tipične
razvojne pojave i način ponašanja u mladenačkoj dobi, motivacija kao čimbenik
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teorijska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja", označena brojem 2. u rubrici
"Šifra, naziv zanimanja i stupanj stručne spreme" (Pravilnik o vezanim
i povlaštenim obrtima "Narodne novine", br. 31/95.).

VIII.

Programske cjeline stručno-teorijskog i praktičnog dijela ispita za
navedena zanimanja obuhvaćaju:

a) praktični dio ispita,

b) neophodna stručno-teorijska znanja za vješto obavljanje poslova primjerenih
obrtu.

IX.

Ispitni sadržaj za majstorski ispit za zanimanje majstor graditelj orgulja,
koje je u skladu s Pravilnikom o vezanim i povlaštenim obrtima ("Narodne
novine", br. 31/95.), označeno šifrom 73124, je:

MAJSTOR - GRADITELJ ORGULJA

I. PODRUČJE RADA

- gradnja orgulja i izradba njihovih sastavnih dijelova,

- montaža orgulja na mjestu postavljanja,

- održavanje i popravci orgulja,

- ugađanje svirala,

- restauratorski radovi.

II. SADRŽAJ ISPITA

*1. Praktični dio ispita*

Na praktičnom dijelu ispita kandidat mora pokazati vještine obrade drveta,
drvenih proizvoda, metala, plastike i drugih potrebnih materijala ručnim
alatima i strojevima. Ispitanik mora pokazati samostalnost i preciznost
u radu te organizacijske sposobnosti. Ispitanik mora zadatak izraditi prema
nacrtu precizno i kvalitetno uz primjenu mjera zaštite pri radu i zaštite
okoliša.

Ispitaniku se može na praktičnom dijelu majstorskog ispita zadati da
prema projektu:

- izradi zračnicu,

- izradi sviralu od drva ili metala,

- ugradi sviralu,

- izradi kućište,

- sastavi ploče za metalne svirale,

- popravi određeni dio orgulja,

- montira dijelove trakture,

- površinski obradi orgulje,

- sastavi sviraonik,

- montira trakturu,

- obavi pojedine druge zahtjevne radnje vezane uz proces orgulja.

*2. Teorijska znanja neophodna za obavljanje poslova iz djelokruga
rada majstora graditelja orgulja*

**2.1. Materijali u izgradnji orgulja**

- vrste, struktura, sastav i fizička svojstva drveta,

- bolesti i zaštita drveta,

- drvena građa,

- furnir,

- vezivo za drvo,

- drvne prerađevine,

- okovi,

- zaštitna sredstva, kitovi, boje i lakovi,

- sušenje drva (prirodno i umjetno),

- metali i plastične mase i dr.

**2.2. Alati i strojevi**

- uređaji za mjerenje i obilježavanje,

- alat za oštrenje,

- alat za piljenje,

- alat za blanjanje,

- alat za dubljenje,

- alat za struganje,

- alat za brušenje,

- alat za zamazivanje,

- alat za bojenje,

- poseban alat koji se primjenjuje pri gradnji orgulja,

- strojevi za blanjanje, piljenje, glodanje, brušenje, poliranje,

- strojevi, uređaji i naprave za obradu metalnih i plastičnih dijelova
koji se koriste pri gradnji orgulja i dr.

Ispitanik mora pokazati vještine u rukovanju, podešavanju, održavanju
i oštrenju ručnog alata i strojeva.

**2.3. Konstrukcija orgulja i njihovih dijelova**

- vrste nacrta i njihovo čitanje,

- prikaz pojedinih dijelova konstrukcije orgulja i sklopova prostoručnim
crtežom,

- izrada krojnih lista,

- vrste vezova pri gradnji orgulja,

- metalni dijelovi i njihova zaštita,

- konstruktivna i kemijska zaštita i dr.

**2.4. Ispitanik treba poznavati povijest gradnje orgulja i poznavanje
stilova i njihovog utjecaja na izgled orgulja te razvoj suvremenih orgulja.**

**2.5. Ispitanik treba imati određeno glazbeno znanje o orguljama kao
samostalnom glazbalu u motetima, kantatama, misama i oratorijima kao i
o orguljama u instrumentalnoj glazbi suita, sonata, koncerata i simfonija.**

**2.6 Ispitanik treba poznavati svojstva zvuka, objasniti veličinu
zvučnog polja, razumjeti probleme prostorne akustike, znati probleme održavanja
zvuka, interferenciju, rezonanciju i potrebite proračune u akustici.**

**2.7. Organizacija i obračun radova pri gradnji orgulja**

- obračun količina,

- priprema i organizacija radova,

- obračun radova,

- obračun i analiza normi i cijena,

- dokumentacija u svezi s gradnjom orgulja.

Klasa: 311-01/97-01/1374
Urbroj: 526-08/97-01
Zagreb, 30. listopada 1997.

Ministar
**mr. Nenad Porges,** v. r.

Ostalo, NN 125/1997-1825